google/wiki40b huggingface dataset:
אוסמאן המדי ביי

עבודתו כארכאולוג

המדי ביי ערך את החפירות הארכאולוגיות המדעיות הראשונות שנעשו על ידי צוות טורקי. עם חפירותיו נמנים האתרים ב-קומגנה, שהייתה ממלכה הלניסטית עצמאית קטנה בדרום מרכז אסיה הקטנה, קברים בהר נמרוט, והאתר המקודש של האלה היוונית הקטה (Hecate) בלגינה (Lagina) שבדרום-מערב אנטוליה. המדי ביי חפר גם בעיר צידון שבלבנון. בין ממצאיו החשובים באתר זה היה סרקופג אלכסנדר והסרקופג של תבנת.
בשנת 1881 נקרא המדי ביי להקים את המוזיאון הארכאולוגי האימפריאלי באיסטנבול. המוזיאון נפתח בשנת 1891 תחת הנהלתו.
שלושה חזירונים קטנים

שלושה חזירונים קטנים הוא סיפור עממי, שמחברו אינו ידוע, על שלושה חזירונים הבונים את בתיהם מחומרים שונים, ומפגשם עם הזאב. הסיפור נפוץ בארצות הברית ובאירופה, הופץ בספרונים מאוירים רבים ואף הוצג בפרקי סדרות טלוויזיה לילדים. לסיפור גרסאות מגוונות.

מקור

Joseph Jacobs, English Fairy Tales (London: David Nutt, 1890), no. 14, pp. 68-72
אנג'ל (מימון)

אנג'ל (Angel, מילולית: מלאך) הוא משקיע פרטי אמיד בעל הון עצמי, המעניק מימון לחברות הזנק, לרוב בשלביהן הראשונים (שלבים המכונים Pre-Seed ו-Seed (הון ראשוני)), בתמורה לאחוזים מהחברה והשתתפות ברווחים העתידיים הצפויים. אנג'לים משקיעים לא רק כפרטים, אלא לעיתים גם כחלק מקבוצות, על מנת להפחית את הסיכון שלוקח כל אחד מהם.     
בניגוד לקרנות הון סיכון, שנכנסות להשקעה בשלבים מאוחרים יותר של חיי החברות, האנג'לים משקיעים מכספם הפרטי ולא מכסף המגויס מהציבור או מקרנות השקעה שונות. 
האנג'לים ממלאים את החסר בשלבי הגיוס הראשוני, בין שלב ה-Pre-Seed, המכונה לעיתים בהומור בשם FFF ‏(Friends, Family and Fools), כלומר השלב שבו המשקיעים היחידים הם החברים של היזם, משפחתו ו'טיפשים', לבין השלב בו נכנסות לתמונה קרנות הון הסיכון, המשקיעות לרוב רק סכומים הגדולים מ-1-2 מיליון דולר. שלב זה כרוך בסיכון רב מבחינת המשקיעים ולכן האנג'לים יבקשו לרוב אחוזים ניכרים מהמיזם בתמורה להשקעתם, שלרוב מונה כמה מאות אלפי דולרים, בהתאם לאופי המיזם (בארצות הברית עמד ממוצע ההשקעה של אנג'לים ב-2007 על 450 אלף דולר). לעיתים ממשיכים האנג'לים להשקיע בחברות גם לאחר שהן מקבלות השקעות המשך מקרנות הון הסיכון.  
בשנת 2007 השקיעו אנג'לים בארצות הברית 26 מיליארד דולר ב-57,000 חברות שונות. 27% מהם בתחום התוכנה, 19% בתחום הטיפול והמכשור הרפואי, ו-12% בתחום הביוטק.
בשנים האחרונות קמו גם בישראל מספר קבוצות של משקיעים אנג'לים, לרוב בקרב בוגרים של תעשיית ההיי-טק הישראלי, המתבססים על ניסיונם על מנת לפתח חברות הזנק צעירות. 
בשנת 2011 נחקק בישראל "חוק האנג'לים" במטרה לעודד משקיעים פרטיים.
הנרי אטלן

קורות חיים

נולד למשפחה יהודית בבלידה שבאלג'יריה. למד רפואה באוניברסיטת פריז וקיבל תואר דוקטור לרפואה בשנת 1958. אחר כך עבר לאוניברסיטת ברקלי שבקליפורניה, שם ערך מחקרים בנושאים מוטציות והזדקנות. בין השנים 1966 ל-1968 היה חוקר במרכז נאס"א בקליפורניה. אטלן סיים דוקטורט בביופיזיקה באוניברסיטת פריז (1973).
בשנת 1952 נישא לסופרת ליליאן כהן (נולדה ב-1932), אולם התגרש ממנה. אב לשני ילדים.
איגוד תעשיית ההקלטות ההולנדי

איגוד תעשיית ההקלטות ההולנדי (בהולנדית: NVPI (Nederlandse Vereniging van Producenten en Importeurs van beeld - en geluidsdragers)) הוא האיגוד אשר מייצג את ענף הבידור בהולנד. ה-NVPI מייצג כמעט את כל חברות התקליטים ההולנדיות, וכך את חברות משחקי הווידאו וכדומה.

היסטוריה

ה-NVPI נוסד בשנת 1973, במטרה לייצג חברות תקליטים בהולנד. בשנת 1983, החל האיגוד לייצג משחקי וידאו. ה-NVPI מייצג כ-85% מחברות התקליטים, 80% מחברות סרטי הווידאו ו-50% מתוכניות הבידור בהולנד. ה-NVPI כלול בארגון הבינלאומי IFPI (הפדרציה הבינלאומית לתעשיית הפונוגרף), IVF (פדרציית הווידאו הבינלאומית) ו-ISFE (פדרציית התכנות האינטראקטיביות של אירופה).

הסמכות

ה-NVPI מעניק תוארי פלטינה וזהב לאלבומי מוזיקה, אלבומי הופעה, אלבומי וידאו וכולי. הענקת התארים החלה כבר בשנת 1978:
יוהנס אוקכם

חייו

תאריך לידתו שנוי במחלוקת, במקורות שונים הוא מתוארך לשנת 1410 ובאחרים עד שנת 1430.

מחקרים אחרונים קובעים, כי אוקכם נולד בסיינט-חיסליין (כיום סן-גיסלן בוולוניה), אולם ביוגרפיות מוקדמות קובעות שנולד או בעיר שעל שמה נקרא או בדנדרמונדה, בדרום פלנדריה.

כרוב מלחיני התקופה, החל אוקכם את דרכו המוזיקלית כנער מקהלה. התיעוד הראשון של פעילותו המוזיקלית מגיע מן הקתדרלה של אנטוורפן, שם הועסק בשנים 1443 ו-1444. בין השנים 1446 ו-1448 הועסק אוקכם על ידי שארל הראשון, דוכס בורגונדיה. בשנת 1452 עבר לפריז לכהן כמנהל מוזיקלי של מקהלת הקפלה בחצר המלכים שארל השביעי ולואי האחד עשר. הוא שב לצרפת ומת בטור, זאת לאחר שמילא משימה דיפלומטית בספרד, לארגן את חתונתה של איזבלה הראשונה, מלכת קסטיליה.

מוזיקה והשפעה

אוקכם לא היה מהפכן ביצירתו, אך לא נטה גם ליתר-שמרנות והשכיל למזג התפתחויות חדשות ביצירותיו. מאפיינת אותו פרישה רחבה של המלודיות בקווים ארוכים ומרחפים, שאותם מיקם במקרים רבים בכל הקולות ולא רק בקול אחד, כפי שהיה מקובל במוטטים של המאה ה-14. כדי לקדם את זרימת הקווים עתירי הקישוטים שיצר, העדיף לכתוב לארבעה קולות במקום לשלושה, וכן הרבה להשתמש במשלב הבס, בניגוד לדופאי ובני דורו, שבחרו להרחיב את המנעד הקולי כלפי מעלה.
מעט מאוד מיצירותיו שרדו - 14 מיסות (אחת מהן רקוויאם, ראו: רקוויאם (אוקכם)), תפילת קרדו נפרדת, 5 מוטטים וכ-21 שנסונים.
אוקכם היה מפורסם מאוד באירופה בזכות המוזיקה המרשימה שלו ושליטתו הטכנית הפנומנאלית, המודגמת בבירור ב'מיסה פרולטיונום', וכן היה בעל השפעה מוזיקלית מכרעת על ז'וסקן דה פרה, שלימים כתב מוטט להנצחתו (נימפות היער).
אוקכם, שהיה מפורסם כזמר בס, נבדל משאר מלחיני האסכולה הנדרלאנדית עקב שימושו בבס אקטיבי, הן בריתמיות והן במנעד.
ג'ון בריאון

ביוגרפיה

בריאון נולד בניו-ג'רזי. הוא נשר מהתיכון בגיל 17 והתמקד במוזיקה ואף לקח חלק בלהקה. בשנות ה-80 החל להתמקד בלחנים ונגינה בכלים רבים. מ-1993 והלאה התמקד בהפקה מוזיקלית. בריאון הפיק אלבומים לרופוס ויינרייט, פיונה אפל ועוד. הוא גם עבד וכתב עם שון לנון, קין ובשנים האחרונות התמקד בהפקה לסרטי קולנוע, בעיקר עם פול תומאס אנדרסון. בריאון זכה לשתי מועמדויות בטקס הגראמי עבור הפקה מוזיקלית מקורית לסרטים שמש נצחית בראש צלול (2004) ומגנוליה (1999).
היינריך שוואבה

חייו

שוואבה נולד בשנת 1789 בעיר דסאו. בשנת 1806 סיים את לימודיו בבית הספר, והחליט כי ברצונו להיות רוקח. למד בברלין רוקחות, כימיה, בוטניקה ופיזיקה עד שנת 1809. בשנת 1811 שב לדסאו ונטל לידו את ניהול בית המרקחת של סבו, עד שנמכר ב-1829.
כבר בשנת 1825 החל להתעניין באסטרונומיה, והפנה את מרצו לתצפיות בכתמי שמש. חקר את מסלולו של כוכב חמה בתקווה למצוא בו את כוכב הלכת ההיפותטי "וולקן". משימה זו הייתה לא קלה בשל הקרבה לשמש, אך שוואבה סבר כי כוכב הלכת וולקן יופיע במהלך מסלולו ככתם כהה על פני השמש. בתקופה של שבע-עשרה שנים, בין השנים 1826–1843, ניצל שוואבה כל יום בהיר לצפות בשמש ותיעד את הכתמים שמצא, בתקווה לגלות את וולקן ביניהם. לא עלה בידו של שוואבה לגלות את כוכב הלכת, אך הוא גילה כי כתמי שמש באים והולכים במחזור של עשר שנים, אשר ניתן לנבא את מופעיו. בשנת 1843 פרסם את ממצאיו במאמר קצר שכותרתו "תצפיות בשמש במהלך שנת 1843".
על תגליתו זכה שוואבה בשנת 1857 במדליית זהב של החברה המלכותית לאסטרונומיה.
ז'ואן מירו

גלריית פסלים

בנוסף לעיסוקו המרכזי כצייר, היה מירו גם פסל מוערך. ניתן להבחין בדמיון לא מבוטל בין סגנון פיסולו של מירו לבין סגנונו של הפסל הבריטי המפורסם הנרי מור.
הגל החדש של הרוק הכבד הבריטי

הגל החדש של הרוק הכבד הבריטי (New Wave Of British Heavy Metal או כמו שנהוג לקצר NWOBHM) הוא כינוי לקבוצה של להקות מטאל בריטיות שהושפעו מלהקות בריטיות משנות ה-70, כמו בלאק סבאת', ג'ודס פריסט, יו.אף.או. ודיפ פרפל וסימנה את התחייה מחדש של המטאל באנגליה בתחילת שנות ה-80.
התנועה שילבה אלמנטים מהמטאל הבריטי יחד עם אלמנטים מן הפרוג והפאנק הבריטים והייתה פופולרית מאוד בזמנה, גם בשוק האמריקני. הגל החדש של הרוק הכבד הבריטי הקיף מאות להקות שקמו בשנים 1980–1984 (רובן לא שרדו), כשהמפורסמות שבהן הן איירון מיידן, דף לפרד ודאיימונד הד. להקות אלו היו הלהקות שהגדירו את ההבי מטאל הקלאסי, המאופיין ביצירות ארוכות ומורכבות, נגינה כבדה ואגרסיבית אך מלודית, שירה מלודית בקול חזק וגבוה, מיקוד על הרמוניה בין שתי גיטרות, ריפים אגרסיביים וסולואים ארוכים, טכניים ומהירים של גיטרה חשמלית.
להקות אמריקניות שהשתייכו לגל הגלאם מטאל כמו Guns N' Roses, מוטלי קרו ופויזון הושפעו מאוד מה-NWOBHM.
חדר המצב (הבית הלבן)

חדר המצב של הבית הלבן (באנגלית: White House Situation Room) המנוהל על ידי צוות של המועצה לביטחון לאומי של ארצות הברית הוא חדר המצוי במרתף האגף המערבי של הבית הלבן.
חדר זה משמש את הנשיא ויועציו בעת שהם מנטרים אירועים ומשברים בעלי חשיבות המתרחשים הן בשטח ארצות הברית והן ברחבי העולם.
החדר מצויד באמצעי תקשורת המאפשרים לנשיא המשמש כמפקד העליון של הכוחות המזוינים לשלוט בכל יחידות הכוחות המזוינים של ארצות הברית העומדים לרשותו. אמצעי התקשורת מוסתרים מאחורי מסכי עץ המוסרים רק בעת הצורך. בחדר שלושה שעונים המציגים את הזמן בוושינגטון ובשני אתרים נוספים בעולם, בהתאם לנדרש.
יש להבדיל בין חדר זה לבין מרכז המבצעים הנשיאותי לשעת חירום המצוי באגף המזרחי של הבית הלבן.
חדר המצב מאויש 24 שעות ביממה בקצינים בכירים של יחידות המודיעין ויחידות הצבא.

היסטוריה

חדר המצב, במתכונתו הנוכחית, הוקם בשנת 1962 בהוראת הנשיא ג'ון פיצג'רלד קנדי לאחר הפלישה הכושלת למפרץ החזירים שבקובה - פלישה שנכשלה בשל חוסר מידע בזמן אמת בידי מקבלי ההחלטות שהיו בבית הלבן.

בטלוויזיה ובקולנוע

החדר הופיע רבות בסדרת הטלוויזיה הבית הלבן ובסדרה גבירתי הנשיא, ובסרטים שונים המציגים משברים בהם צריך להתמודד נשיא ארצות הברית כגון הסרט אייר פורס 1.
טאבולה

טאבוּלה (בערבית: تبولة, תעתיק מדויק: "תבולה") היא מאכל ים-תיכוני, אשר מוגש לרוב במסעדות מזרחיות כחלק ממבחר המתאבנים. המרכיבים הראשיים שלו הם בורגול, פטרוזיליה קצוצה, עלי נענע, עגבנייה, בצל, עשבי תיבול, מיץ לימון ותבלינים שונים אחרים, שבדרך כלל כוללים פלפל שחור, קינמון ופלפל אנגלי. בלבנון ובסוריה, שם הומצא המאכל, אוכלים אותו לעיתים קרובות בעזרת עלי חסה ערבית (סוג של חסה בעלת עלים גדולים).
הטאבולה פופולרית גם בברזיל וברפובליקה הדומיניקנית בהשפעת המהגרים הערביים שעברו לשם.
בארצות הברית מוגשת הטאבולה לפעמים כמטבל.
אלי וייצמן

שירות צבאי

וייצמן התגייס לצה"ל בשנת 1987 והתנדב לצנחנים ושובץ בגדוד 890. בצנחנים עבר וייצמן מסלול הכשרה כלוחם, קורס מ"כים חי"ר וקורס קציני חי"ר ושימש כמפקד מחלקה, ולקח חלק בלחימה בדרום לבנון. לאחר שחרורו שירת במילואים בחטיבה 226 כמפקד מחלקה וכמפקד פלוגה, במלחמת לבנון השנייה שימש סגן מפקד גדוד. לאחר מכן שימש מפקד גדוד 9263. בשנת 2017 שימש כמפקד החטיבה.
ביום ההוקרה למערך המילואים שנערך בחודש יוני 2018 פורסם כי בשנת 2017 היה וייצמן משרת המילואים הפעיל ביותר לשנה זו בכל מערך המילואים של צה"ל - עם 177.5 ימי מילואים בפועל.
אורנה בן-עמי

ביוגרפיה

בן-עמי נולדה ברחובות וגדלה באשדוד. בשנת 1971 התגייסה בן-עמי לצה"ל ומונתה לכתבת הצבאית הראשונה בגלי צה"ל. בתום שירותה הצבאי שימשה כתבת ועורכת חדשות ב"קול ישראל".
בשנת 1988 החלה בלימודי צורפות ועיצוב תכשיטים במרכז להכשרה טכנולוגית בירושלים. היא המשיכה את לימודיה בשנת 1990 במכללת קורקורן בוושינגטון, שם למדה פיסול.
בשנת 2003 ראתה אור תערוכתה "רך-פיסול בברזל" שהוצגה בשבעה מוזיאונים ברחבי ארצות הברית, במוזיאון בטייוואן, ובגלריות בפריז וברומא. פיסלה משנת 2005, "שורשים", ייצג את מדינת ישראל בתערוכה הבינלאומית לציון 60 שנה לאו"ם בז'נבה.
בשנת 2017 הוצגה תערוכה של פסליה בבניין מטה האו"ם בניו יורק ובארמון האומות בז'נבה. התערוכה, תחת הכותרת "חיים שלמים באריזה", עסקה במצוקת הפליטים העולמית. התערוכה שילבה פיסול בברזל על גבי צילומים מקוריים של סוכנות הידיעות "רויטרס" המתעדים פליטים.
בן-עמי נשואה לעיתונאי ואיש התקשורת עודד בן-עמי ולהם שלושה ילדים, ובהם העיתונאי והסופר יובל בן-עמי והשחקנית תמר לבני.
מלאכת מוחק

מְלֶאכֶת הַמּוֹחֵק (מוחק על מנת לכתוב) היא אחת מל"ט מלאכות האסורות בשבת, כשם שהיו נעשים במשכן. במשכן, כאשר היו מתאימים את הקרשים זה לזה, היו כותבים אות אחת על קרש זה ואות אחת על הקרש השני וכך ידעו להתאימם זה לזה. כאשר כתבו על אחת מהקרשים בטעות אות לא נכונה, היו מוחקים אותה, כדי שיוכלו לכתוב במקומה אות אחרת.

גדר המלאכה

גדרה -  הכשרת נייר או שאר דבר לכתיבה, על ידי מחיקה, למשל באופן שנפל דיו או שעווה ומוחקו כדי שיהא המקום ראוי לכתיבה, ולכן כאשר אדם מוחק אות אחת, שניתן לכתוב במקומה שתי אותיות, הוא עובר על המלאכה למרות שלא מחק שתי אותיות, שכן מחיקה היא הכשרת כלי לכתיבה, ומכיוון שמלאכת כותב היא כתיבת שתי אותיות, גם מלאכת מוחק היא הכשרת מקום לכתיבת שתי אותיות. 
עם זאת, מדרבנן אסור למחוק בכל אופן, גם באופן שאינו מכשיר מקום לכתיבה. ולכן כאשר פותחים בשבת עטיפות במבה או ביסלי, יש להזהר שלא לפתוח את העטיפה על מקום האותיות, שכן קריעת מקום האותיות נחשבת כמחיקתם.

יישומים

בכלל המלאכה, אם נפל דיו או שעווה וחלב על אותיות שלא למחוק הטשטוש, כי על ידי מחיקתו ניכרים האותיות ונחשב למוחק על מנת לכתוב. נפל דיו או שאר דבר לח על ספר, אל ילחכנו בלשונו ואל ירחצנו במים, מפני שמוחק.
אותיות המרוחות על העוגה לתפארת, ועשויות מחומר אחר שלא ממנו עשויה העוגה, כנהוג לכתוב מזל טוב על עוגה חגיגית המיועדת לחתן בר מצווה או לחתן יום הולדת, אסור לשברן לפני האכילה, ויש מהפוסקים המקילים לשברם בדרך אכילה. וכן מותר ליתנו לתינוק או ילד שיאכלו, אבל אם הכתיבה היא מאותו חומר שהעוגה עשויה, וכן אם כתב האותיות בדבש המעורב במים או שאר מי פירות אין להחמיר, ומותר לשברו אף בידיים. החזון איש בדעת יחיד מצדד לאסור את כל הנ"ל.
קינוח עצמי בבית שימוש, בנייר שיש עליו אותיות הוא בכלל חשש מוחק. כך גם ספר שכתוב על ראשי דפיו אותיות או תיבות, יש האוסרים לפתוח, ויש מתירין, ובמשנה ברורה נפסק להחמיר כשאין לו ספר אחר. דף של ספר הקרוע באמצעו לחצאין, יש ליזהר מלקרב חציו אחד לשני - מלאכת כותב או מלרחק חציו אחד מהשני - שהוא בכלל מלאכת מוחק, ודבר זה אסור לכל הפוסקים. זהירות מיוחדת נדרשת מחתיכת החלות או הלחם במקום הפתקה המדובקת. 
אסור לשבור את הביצים בשבת כשכתוב עליהם מבחוץ אותיות לסימן, בצורה ששובר את האותיות. אם התחממה ידו בשבת משחרות הסיר, לא ינגב ידו לאחר הנטילה במגבת או במפיון, משום שהוא נחשב למוחק את השחרורית שעל ידו, ולכן טוב שיטול ברביעית, שאז אין צריך לנגב את ידיו. מסיבה זו יש גם יש להזהר מערב שבת שלא יהיו על ידיו שום צבע.
אינדקס מרק

אינדקס מרק (Merck Index; על שם חברת התרופות הגרמנית Merck) היא אנציקלופדיה של כימיקלים, תרופות ותרכובות ביולוגיות המכילה מעל 10,000 ערכים. המהדורה הראשונה יצאה ב-1889.
לאינדקס חשיבות רבה בקרב מדענים ברחבי העולם, הוא מאפשר גישה למידע על כמעט כל כימיקל שנחקר ברמה מספקת. כל ערך על חומר מכיל נוסחה כימית ונוסחת מבנה, תכונות מאפיינות של החומר כגון טמפרטורת היתוך וטמפרטורת רתיחה, תרכובות בהן החומר מסיס, שימושים, מספר CAS ועוד. ליד כל מידע נמצא המקור שממנו הוא נלקח, בדרך כלל ספר או עבודה של החוקרים; האמינות לפיכך היא מרבית. לאחרונה יצא תקליטור שמכיל את כל המידע עליו ומאפשר גישה מהירה ונוחה יותר למידע. המהדורה הנוכחית של האינדקס - 13 - יצאה בשנת 2001 וניתן לרכוש אותה על גבי תקליטור.
החברה שמפרסמת את האינדקס היא חברת התרופות Merck & Co, והיא מוציאה בנוסף אליו ספרים חשובים נוספים כגון אנציקלופדיה לאבחון וטיפול במחלות בשם "Merck Manual of Diagnosis and Therapy". ספר חשוב נוסף הוא "Merck Manual of Medical Information".
עבדאללה (אלברט) דוד ששון

הברונט עבדאללה (אלברט) דוד ששון (באנגלית: Albert David Sassoon; ‏25 ביולי 1818 - 24 באוקטובר 1896) היה תעשיין, איש עסקים ופילנתרופ יהודי, יורשו של דוד ששון לעסקי משפחת ששון - "הרוטשילדים של המזרח".

קורות חיים

עבדאללה דוד ששון נולד בבגדאד בשנת 1818, אלברט הוא שמו הפרטי האנגלי. אביו היה דוד ששון, הממונה על האוצר הכללי של בגדאד. לאחר עלייתו של המושל דאוד פאשא שרדה ביהודי בגדאד, המשפחה עברה בשנת 1826 לבושהר, פרס ולאחר ארבע שנים לבומביי (כיום מומבאי) שבהודו. המשפחה צברה הון מופלג מעסקי מסחר בינלאומיים בין הודו והמזרח הרחוק לבריטניה.
עבדאללה עצמו היה ידוע בתור מנהל עסקי התעשייה הגדולים של המשפחה והיה אחראי להקמת מפעלי טקסטיל גדולים עם התמחויות מיוחדות בהם הועסקו רבבות פועלים מקומיים. הוא הוגדר כמי שתרם רבות ל"תהליך התיעוש של מזרח הודו במחצית השנייה של המאה ה-19". לאחר פטירתו של דוד ששון, ראש המשפחה, בשנת 1864, עבדאללה היה היורש העיקרי של עסקי אביו. 
בעודו בהודו, ששון תרם רבות למוסדות העיר, יהודיים ולא-יהודיים ונודע כפילנתרופ גדול. בין היתר הוא תרם לעיר את "מזחי ששון", נמל ראשון מסוגו שפעיל עד היום. מוסד אחר שהוא תרם לעיר מומבאי היא ספרייה עירונית גדולה על שם אביו, דוד ששון, אשר גם היא פעילה עד ימינו. כמו כן הוא תרם למוסדות חינוך יהודיים ולא-יהודיים בעיר, לבתי חולים, להקמת פארק עירוני גדול ועוד. לכבוד ביקור בהודו של המלך אדוארד השביעי, הוא תרם למומבאי פסל גדול של המלך. מלבד פעילותיו הפילנתרופיות בהודו הוא תרם בשנת 1872 להקמת בית ספר יהודי של כי"ח בבגדאד אשר נקרא על שמו (בית ספר "אלברט דהוד ששון") והיה אחד מבתי הספר היהודים הגדולים והחשובים בבגדאד. באל-חלה שבעיראק הוא תרם להקמת בית כנסת גדול שנקרא על שמו. בהמשך חייו, לאחר שעבר לגור בלונדון, הוא כיהן כסגן נשיא ההתאחדות האנגלו-יהודית, ארגון סיוע בינלאומי שהוקם על ידי יהדות אנגליה, ונהג להיענות לעתירות לתרומות שהגיעו אליו בדואר מקהילות יהודיות ברחבי העולם. במסגרת כהונתו בהתאחדות האנגלו-יהודית הוא היה הגורם החיצוני המרכזי שסייע ליהדות פרס בתקופה של רעב שפשט ברחבי המדינה, ממנו סבלה גם הקהילה היהודית. פעל רבות גם כדי לסייע ליהודי עיראק בתקופת ההתנכלויות להם מצד השלטון סביב מאורעות הלווייתו של הרב עבדאללה סומך.
בשנת 1867 קיבל את תואר מסדר כוכב הודו ושנה לאחר מכן החל לכהן במועצה המחוקקת של בומביי. בשנת 1872 זכה לתואר מסדר האמבט הבריטי, בשנת 1873 ביקר בלונדון והיה לאיש העסקים הראשון מהודו שקיבל את "אות החירות" של העיר. בשנת 1889 הוא אירח בביתו בלונדון את השאה של פרס וקיבל ממנו את תואר מסדר האריה והשמש של השושלת הקג'ארית. בשנת 1890 הוא קיבל מהמלכה ויקטוריה את התואר ברונט. 
הוא נפטר בביתו שבברייטון, אנגליה בשנת 1896 ונקבר במאוזוליאום גדול בעיר. הוא היה נשוי לחנה בת מייר משה, סוחר בגדאדי שחי בהודו. אחד משני הבנים של בני הזוג נפטר בצעירותו, והבן השני, אדוארד דוד ששון, בוגר אוניברסיטת לונדון שכיהן לימים כחבר הפרלמנט הבריטי, היה יורש התואר ברונט והון המשפחה.
גלקסיית רועה דובים הננסית III

מאפיינים

גודלה הזוויתי של הגלקסיה הוא מעט פחות ממעלה שממרחקה שקול לקוטר של כ-2,500 שנות אור. בהירותה המוחלטת היא מדרגה 6.75- השקולה לעוצמת הארה של פי 43,000 מעוצמת ההארה של השמש. מעוצמת ההארה ניתן להעריך את מסת הכוכבים שבה בכ-17,000 מסות שמש, אך ממדידת מהירות התנועה של הכוכבים סביבה ומגודלה ניתן להעריך שמסתה הכוללת היא מסדר גודל של ‎7×10⁷‎ מסות שמש, כלומר למעלה מ-99% ממסתה אינה נראית לעין ומורכבת מחומר אפל שטיבו לא ידוע. המתכתיות של כוכבי הגלקסיה נמוכה מאוד, פחות ממאית המתכתיות של השמש, מה שמעיד שאלו כוכבים עתיקים מאוד ושבגלקסיה לא נוצרים כוכבים חדשים כבר מיליארדי שנים.
באנגרה

באנגרה הוא סגנון מוזיקה וריקוד שמקורו באזור פנג'אב שנמצא בהודו ובפקיסטן. מקורו בריקוד עממי שצמח בקרב חקלאים במאה ה-11 כדי לחגוג את עונת הקציר ותנועותיו משקפות את הדרכים בהם קצרו החקלאים את התבואה. הריקוד זכה לפופולריות רבה במערב ונחשב לאחד מסימניה המובהקים של הודו.
מגדל ברודוויי

מגדל ברודוויי (באנגלית: Broadway Tower) הוא מבנה שטות ראוותני שעוצב כתרגיל אדריכלי הממוקם בראש גבעת ברודוויי, כ-1.6 קילומטר דרומית מזרחית לכפר ברודוויי וכ-30 קילומטרים מהעיר ווסטר במחוז ווסטרשר, אנגליה. בסיסו נמצא בגובה 312 מטרים מעל פני הים. ביום בהיר ניתן לראות מראש הגבעה שלושה עשר מחוזות שונים של אנגליה וויילס. המגדל מהווה מוקד משיכה לתיירים ומתקיימות בו תצוגות שונות שהכניסה אליהן בתשלום. גובה המגדל שבעה עשר מטרים.
המגדל, הבנוי בסגנון האדריכלי הסקסוני, תוכנן על ידי האדריכל ג'יימס ויאט בשנת 1794. הוא נבנה עבור ליידי קובנטרי בשנת 1797. הגבעה עליה ניצב המגדל היא גבעה בולטת באזור שבראשה נהגו להדליק משואות באירועים מיוחדים. הליידי, שתהתה האם ניתן יהיה להבחין במשואה דולקת על ראש הגבעה מביתה בווסטר, מימנה את בניית המגדל כדי לברר את הסוגיה. עם סיום הקמתו התברר כי אכן ניתן לראות את המשואה על נקלה. 
מסלול ההליכה הארוך דרך הקוטסוולדס חולף בסמוך למגדל.
אולוס גליוס

אולוס גליוס (Aulus Gellius) (בערך 125–180) היה סופר ולשונאי לטיני שנולד ככל הנראה ברומא. 
גליוס למד דקדוק ורטוריקה ברומא ופילוסופיה באתונה, ואחרי כן שב לרומא, שם החזיק במשרה שיפוטית. עם מוריו וידידיו כלולים אנשים מכובדים רבים: סולפיקיוס אפולינריס, הרודס אטיקוס ופרונטו. 
עבודתו הידועה היחידה היא "לילות אטיקה" (noctes atticae) ושמה שאוב מלילות החורף הארוכים באטיקה שביוון, שם החלה כתיבתה. גליוס המשיך את כתיבת העבודה ברומא. העבודה כוללת הערות על דקדוק, גאומטריה, פילוסופיה, היסטוריה, וכמעט כל נושא אחר שעורר את עניינו של גליוס. 
לעבודה, הנושאת אופי של הערות שנרשמו בחופזה במהלך הדברים, אין ארגון כלשהו והיא מחולקת לעשרים ספרים על–פי סדר הכתיבה. מן הספר השמיני לא נותר לנו דבר לבד ממפתח העניינים, אך שאר הספרים שרדו. ערכו העיקרי של הספר הוא בתובנות שהוא מציע ביחס לאופייה של החברה הרומית באותה תקופה והקטעים הרבים שהוא מצטט מעבודות של כותבים אחרים שאבדו מאז.
אנדור פודור

ביוגרפיה

פודור נולד ב-1884 בבודפשט שבהונגריה. למד בבית ספר תיכון בגראץ, וכשסיים פנה ללמוד כימיה במכון הטכנולוגי של ציריך, שם קיבל בשנת 1907 תואר דוקטור ותואר מהנדס. עבד בשווייץ ובשוודיה. בהמשך עבר לאוניברסיטת האלה שבגרמניה, ועבד כאסיסטנט ראשון של פרופ' אמיל אבדרהלדן (Abderhalden). בשנת 1922 התמנה בהאלה לפרופסור לביוכימיה.
בהשפעת היכרותו עם חיים ויצמן עלה בשנת 1923 עם אשתו ובנו לארץ ישראל והחל בהכנות להקמת האוניברסיטה העברית, תחילה בהקמת המכון לכימיה. בכך היה למעשה לפרופסור הראשון באוניברסיטה, עוד קודם להקמתה הרשמית. תחילה שימש ראש המחלקה למדעי הביולוגיה ועם הקמת החוג לביוכימיה ולכימיה קולואידית בשנת 1931 היה בה לחבר הסגל הראשון. כן כיהן כדקאן הראשון של הפקולטה למדעי הטבע. בשנת 1952 פרש לגמלאות.
פודור היה נשיא גדול של לשכת הבונים החופשיים בישראל. בשנת 1955 הוענק לו פרס ויצמן ובשנת 1968 העניקה לו עיריית ירושלים את תואר יקיר העיר. בשנת 1964 הוכתר בתואר דוקטור כבוד לפילוסופיה מהאוניברסיטה העברית.
נפטר בירושלים בגיל 84.
היה נשוי למריה פוטוק ואב לבן יחיד, פרופ' פאול יוסף פודור, כימאי אף הוא.
משפט הייצוג של סטון

במתמטיקה, משפט הייצוג של סטון קובע כי כל אלגברה בוליאנית איזומורפית לאלגברה של קבוצות.
למשפט חשיבות רבה בתורה של אלגבראות בוליאניות, משום שהוא נותן אפיון אלגברי מלא לכל האלגבראות הבוליאניות, וכן מאפשר לעשות שימוש בטכניקות של תורת הקבוצות בפתרון בעיות באלגבראות בוליאניות.
המשפט הוכח בשנת 1936 על ידי מרשל סטון ונקרא על שמו.
דני מושיוב

ביוגרפיה

החל את דרכו בחיל הצנחנים, לאחר מכן שירת במגוון תפקידים בחיל הרפואה.
בין היתר היה ראש ענף אימון ומבצעים בחיל הרפואה, סגן מפקד המשלחת בעקבות רעידת האדמה בהאיטי וסגן מפקד בה"ד 10. תכנן והוביל את פרויקט אליפות צה"ל לרפואה.
בין השנים 2010–2013 כיהן כמפקד בה"ד 10 ולאחר מכן מונה למפקד קריית ההדרכה על שם אריאל שרון עד ספטמבר 2016.
מושיוב בעל תואר ראשון בחינוך בלתי פורמלי ותואר שני במנהל מערכות בריאות.
מושיוב מתגורר ברמת גן, נשוי ואב לשלושה.
מאר-א-לאגו

מאר-א-לאגו (באנגלית: Mar-a-Lago, מספרדית: "מהים עד האגם") הוא אתר נופש היסטורי בפאלם ביץ', פלורידה, אשר בבעלותו של נשיא ארצות הברית, דונלד טראמפ משנת 1985.
האתר הוקם בין השנים 1924 עד 1927 על ידי מארג'ורי מריוות'ר פוסט . האחוזה מכילה 128 החדרים ומשתרעת על שטח של 5.8 דונם. היא כוללת את מועדון מאר-א-לאגו שהוא מועדון סגור לחברים אשר מכיל חדרי אירוח, ספא, ומתקנים אחרים בסגנון בתי מלון.
לפני מותה ב-1973 הורישה פוסט את הנכס לשירות הפארקים הלאומיים של ארצות הברית, בתקווה שניתן יהיה להשתמש באחוזה בעת ביקורים ממלכתיים, שיתקיימו באזור, או כמקום בו ישהו נשיא ארצות הברית וצוותו במשך תקופות ממושכות במהלך עונות החורף . אולם מכיוון שהעלויות שהיו כרוכות בתפעול הנכס היו גבוהות, הוחזר הנכס לבסוף לקרן פוסט בשנת 1981.
בשנת 1985 נרכשה מאר-א-לאגו על ידי איש העסקים דונלד טראמפ. אשתו אז, איוונה טראמפ, הייתה אחראית על ניהול הנכס. טראמפ המשיך להחזיק בבעלותו את מאר-א-לאגו, לאחר שני הגירושין שעבר. למשפחת טראמפ אזור מגורים פרטי בשטח סגור במאר-א-לאגו. במהלך כהונתו כנשיא ארצות הברית, ביקר טראמפ לעיתים קרובות במאר-א-לאגו. מאר-א-לרגו שימשה גם לאירוח פגישות שהתקיימו בין הנשיא טראמפ למנהיגים בינלאומיים, כולל ראש ממשלת יפן שינזו אבה ונשיא הרפובליקה העממית של סין שי ג'ינפינג. מאר-א-לאגו היא האחוזה השנייה בגודלה במדינת פלורידה והאחוזה ה-20 בגדולה בארצות הברית כולה.
איבון לוריו

חייה

איבון לוריו נולדה בפריז, למדה בקונסרבטואר בעיר ונמנתה עם תלמידיו הנלהבים ביותר של אוליביה מסייאן. בגיל 25 התמנתה לפרופסור בקונסרבטואר הלאומי העליון למוזיקה בפריז. לוריו הרבתה להקליט והייתה לפסנתרנית קונצרטים בעלת מוניטין לאומיים גבוהים. היא נישאה בחשאי למסייאן לאחר מות אשתו הראשונה, הכנרת קלייר דלבו. נוסף לביצוע יצירותיו, ביניהן כאלה שכתב במיוחד למענה, סייעה לו גם בעבודתו בחקר שירת ציפורים ותיעודה בכתב תווים.
סמוך למותו חיבר מסייאן קונצ'רטו לארבעה כלים ותזמורת, שהקדיש לארבעת הנגנים שהוקיר במיוחד: איבון לוריו, הצ'לן מסטיסלב רוסטרופוביץ', האבובן היינץ הוליגר והחלילנית קתרין קנטין. הוא לא הספיק לסיים את היצירה, ואיבון לוריו השלימה את תזמור הפרק האחרון בעזרת ג'ורג' בנג'מין, גם הוא מתלמידי מסייאן.
איבון לוריו נפטרה ב-17 במאי 2010.
גונילה קנוטסון

ביוגרפיה

קנוטסון נולדה במחוז סקונה, ב-1961 נבחרה למיס שוודיה ועלתה לחצי הגמר במיס תבל.
היא השתתפה כדוגמנית במשחק הטלוויזיה "Say When!", מ-1967 ועד 1973 הופיעה בפרסומות של מוצרי הטיפוח של חברת של המותג "Noxzem" הנמצא בבעלות יוניליוור, ב-1968 שיחקה בפרק של הסדרה "Premiere" ששודרה ב-CBS, ב-1970 שיחקה בסרט הטלוויזיה "Gidget Grows Up", תמונתה הופיעה על גיליון דצמבר 1970 של מגזין לייף, ב-1979 פורסמה כתבה אודותיה בעיתון "The Beaver County Times" בו סיפרה אודות חייה כאישה נשואה ומנהלת.
היא הוציאה שני ספרים שכתבה, "יופי ובריאות בדרך הסקנדינבית" שיצא ב-1969, ו"ספר המסר של גונילה קנוטסון" שיצא ב-1972.
בשנות התשעים היא עבדה כטועמת יינות ועסקה בחינוך גופני בבית ספר יסודי במנהטן.
העשור הראשון של המאה ה-7

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

תרבות פופולרית

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.